ועדת הפנים ואיכות הסביבה, כנסת 18, פרוטוקול מספר 248, 2010-08-10 13:00

דוד אזולאי: צהרים טובים לכולם.

דוד אזולאי: אני פותח את ועדת הפנים והגנת הסביבה.

דוד אזולאי: על סדר היום: הצעת חוק ההתייעלות הכלכלית (תיקוני חקיקה ליישום התכנית הכלכלית לשנים 2009 ו-2010), התשס"ט-2009, פרק ל"ב – מסי פיתוח.

דוד אזולאי: רבותי, אנחנו קיימנו כבר שני דיונים בהצעת החוק הזאת בוועדה הזאת.

דוד אזולאי: היתה תקופה ארוכה שהנושא הזה לא עלה על סדר היום של הוועדה מכל מיני סיבות שלא כאן המקום והזמן לפרט.

דוד אזולאי: אנחנו הוצאנו זימונים לישיבה הזאת לפני כ-3 שבועות בערך, והיום היה אמור להתקיים דיון בענין של מסי הפיתוח.

דוד אזולאי: פנתה אלי היועצת המשפטית של הוועדה, ורד קירו, והסבה את תשומת ליבי לכך שיש בעיה עם החקיקה הזאת.

דוד אזולאי: ביקשתי את חוות דעתה, ולאחר ששמעתי את חוות דעתה בענין הזה ביקשתי שתקבל את ההתייחסות של היועץ המשפטי לכנסת ואכן, הבוקר הוגש לי מסמך על ידי היועץ המשפטי לכנסת, עו"ד איל ינון, שבו הוא מפרט את השתלשלות העניינים.

דוד אזולאי: אני מניח שהנוסח הזה מונח בפניכם - -

קריאות: לא...

דוד אזולאי: אז הוא מיד יונח בפניכם וכולם יקבלו אותו יוכלו לעיין בו.

דוד אזולאי: לחברי הכנסת יש את זה?

דוד אזולאי: אני מבקש להעביר לחברי הכנסת את הנוסח.

דוד אזולאי: בפתיחת דבריי, אני מבקש לשמוע את דבריו של היועץ המשפטי של הכנסת, עו"ד איל ינון, שיציג את חוות הדעת שלו.

דוד אזולאי: בבקשה אדוני.

שלי יחימוביץ': נראה לי שנוכח חוות הדעת הזאת אפשר להפסיק את הדיון...

איל ינון: אני ביקשתי ממנו שהדברים יאמרו "מפי הגבורה" ולא על ידי מישהו אחר.

איל ינון: יכולנו לצטט את הדברים שהוא כתב.

איל ינון: למרות העיסוקים הרבים שלו הוא עזב את הכל ובא לפה ואני מבקש לאפשר לו לומר את הדברים כי הוא צריך לעזוב את הדיון הזה מיד.

זבולון אורלב: אני מבקש להירשם להצעה לסדר בתום דבריו ואז אני אציע את ההצעה של שלי.

איל ינון: אדוני היושב ראש, כבוד סגן שר האוצר, חברי הוועדה הנכבדים, כפי שהציג זאת יושב ראש הוועדה, אתמול נעשתה אלי פניה על ידי יושב ראש הוועדה בעקבות עמדתה של היועצת המשפטית שעוסקת בחוק הזה, בהצעת החוק הזאת בוועדה.

איל ינון: הבקשה היא שאני מתבקש להתייחס להצעת החוק שמונחת היום בפני הוועדה.

איל ינון: בעקבות זאת, כינסתי התייעצות אצלי עם היועצת המשפטית לועדת חוקה, חוק ומשפט והיועצת המשפטית לוועדת הכספים והצוות המשפטי של וועדת הפנים.

איל ינון: הגענו למסקנות שמפורטות במסמך שמונח לפניכם.

איל ינון: אני אקרא בפניכם חלקים מאותה חוות דעת.

איל ינון: אני שב ומציין את מה שכתוב במסמך הזה, שבשל סד הזמנים ההתייחסות כוללת רק עיקרי דברים, וככל שיידרש, אם יידרש, אנחנו נשלים את זה בחוות דעת מקיפה.

איל ינון: ההתייחסות שלנו איננה כוללת חוות דעת או התייחסות לפן המקצועי, כלומר, לשאלה של המעבר מהיטלים למסים, למסים עצמם, למהלך מבחינה מקצועית.

איל ינון: אנחנו לא חושבים שזה תפקידנו ולכן אנחנו לא מתייחסים לכך בכלל.

איל ינון: אנחנו מתייחסים להליך החקיקה ולדרך שבה יש לחוקק חקיקת מסים, ופה מתמקדת חוות הדעת, בוודאי בשלב הזה.

איל ינון: קצת רקע: "במסגרת פרק ל"ב בהצעת חוק ההסדרים לשנים 2009 ו-2010, הציעה הממשלה להטיל סוג חדש של מסים – מסי פיתוח, אשר יוטלו על בעלי נכסים ברשויות המקומיות.

איל ינון: פרק ל"ב האמור פוצל מהצעת החוק, והועבר לוועדת הפנים והגנת הסביבה לצורך הכנתו לקריאה שניה ושלישית בהליך חקיקה רגיל.

איל ינון: הוועדה קיימה שני דיונים בהצעת החוק, בתאריכים 30 ביוני 2009 ו-7 ביולי 2009.

איל ינון: במהלך הדיונים העלו חברי הכנסת, היועץ המשפטי של הוועדה וכן משתתפים נוספים קשיים משפטיים ועובדתיים הנובעים מההסדר שהציעה הממשלה.

איל ינון: לאור ההערות שנשמעו בדיון ומורכבות הסוגיות שהועלו במסגרתו, נתבקשו משרדי האוצר והפנים על ידי הוועדה להציע נוסח מתוקן ומוסכם, לרבות על הייעוץ המשפטי של הוועדה, אולם  לפחות עד למועד כתיבת מכתבי זה, לא הובא לידיעתי שנוסח מוסכם כזה הונח בפני הוועדה.

איל ינון: לאחרונה, בחלוף כשנה, פנתה הממשלה לוועדה בבקשה להמשיך ולקיים את הדיון בהצעת החוק.

איל ינון: בחינת הנוסח החדש שהביאה הממשלה בפני הוועדה מעלה כי הוא דומה בעיקרו להסדר המקורי שהוצע על ידי בהצעת חוק ההסדרים לשנים 2009 ו-2010, וממילא אינו נותן פתרון לבעיות שהועלו במהלך הדיונים בוועדה.

איל ינון: הקושי המרכזי שלנו, אם לתמצת אותו בכותרת אחת: הטלת מסים חדשים באמצעות "חוק מסגרת" וללא פיקוח פרלמנטרי.

איל ינון: חוק-יסוד: משק המדינה קובע כי מסים ותשלומי חובה אחרים לא יוטלו ושיעוריהם לא ישונו אלא בחוק או על פיו.

איל ינון: הרציונאל העומד בבסיס גישה זו הוא כי כל הטלת תשלום חובה מהווה פגיעה בזכויות יסוד ועל כן, חייבת להיות מעוגנת בחקיקה ראשית.

איל ינון: גם חוק-יסוד: כבוד האדם וחירותו קובע כי אין פוגעים בקניינו של אדם אלא  לפי תנאי פסקת ההגבלה, דהיינו בחוק או לפיו, לתכלית ראויה ובמידה שאינה עולה על הנדרש.

איל ינון: ברור כי בהטלת מס יכול שתהיה פגיעה בקנין ועל כן, גם מטעם זה יש צורך להסדיר הטלת מסים בחקיקה ראשית.

איל ינון: נראה לנו כי הצעת החוק שבפנינו אינה עומדת בדרישות האלה.

איל ינון: המדובר בהצעה שהוא בבחינת "חוק מסגרת, הקובעת מסגרת כללית לא ברור ולא מפורטת לקביעתם של 3 סוגי מסים חדשים המוטלים על בעלי נכסים ברשויות המקומיות – מס תשתיות, מס שטחים ציבוריים פתוחים  ומס מבני ציבור.

איל ינון: הממשלה מציעה להסמיך את שר הפנים ושר האוצר לקבוע בתקנות את ליבת ההסדרים הכרוכים בהטלת המסים האלה, לרבות שיעורי המסים השונים ברשויות השונות, אמות מידה להטלתם, קריטריונים והסדרי שימוש בכספי המסים ועוד.

איל ינון: אין זה מקובל, לשיטתנו, בחקיקת מסים, להותיר את ליבת ההסדרים לקביעת מחוקק המשנה, קל חומר בשעה שההצעה אינה קובעת  כל מנגנון פיקוח פרלמנטרי על קביעת מחוקק המשנה, שכן לפי ההצעה אין צורך להביא את התקנות שיביאו השרים לאישור ועדה מוועדות הכנסת.

איל ינון: אגב, גם לו היינו מקבלים את עמדת הממשלה כי ניתן, כעיקרון, להסתפק בחקיקת המשנה לצורך קביעת ההסדרים הפרטניים הכרוכים בהטלת מסים, ואיננו סבורים כך, ראוי היה כי הסדרים אלה יעמדו לנגד עיני חברי הכנסת בבואם לקבוע את הסעיפים המאפשרים את הטלת המסים.

איל ינון: והנה, בהחלטת הממשלה מיום 12 במאי 2009 דובר על הקמת צוות בין-משרדי אשר יקבע את הקריטריונים והכללים לקביעת ההסדרים הראשוניים בתקנות.

איל ינון: הצוות אמור היה להגיש את המלצותיו עד ליום 1 לאוקטובר 2009, אך למיטב ידיעתנו המלצות אלה לא הוגשו.

איל ינון: בהחלטת ממשלה מיום 15 ביולי 2010, המתקנת את ההחלטה מיום 12 למאי 2009 נקבע כי הצוות יעביר את המלצותיו לענין הכללים האמורים עד ליום 1 ביוני 2011.

איל ינון: כלומר, בעת הזאת בה מבקשת הממשלה מן הכנסת להסמיך את השרים להטיל את המסים החדשים, איש, לרבות הממשלה עצמה, אינו יודע את פרטי ההסדרים הנוגעים להטלת המסים החדשים.

איל ינון: עוד אוסיף כי מעבר לבעיה העקרונית שבקביעת ההסדרים הנוגעים להטלת המסים החדשים באמצעות חקיקת משנה וללא פיקוח פרלמנטרי, מעלה הצעת החוק בעיות פרטניות נוספות הנוגעות לכל אחד ואחד מהמסים המוצעים ולסעיפים השונים, ושעליהן יעמוד בפירוט הייעוץ המשפטי של הוועדה.

איל ינון: אשר על כן, וכך מסתיים המסמך, אני ממליץ בפני הוועדה שלא לאשר את הנוסח שהציעה הממשלה, וזאת עד לתיקונו בהתאם לעקרונות חקיקה מקובלים ומתן מענה לקשיים המשפטיים והעובדתיים שמעלה הצעת החוק בנוסחה הנוכחי.

איל ינון: עד כאן עמדת הייעוץ המשפטי לכנסת.

דוד אזולאי: תודה רבה לך אדוני.

דוד אזולאי: אני שואל שאלה: עלתה פה הצעה מצד נציגי משרד האוצר בכל זאת לקיים את הדיון ללא הצבעות עד להתבהרות העניינים.

איל ינון: לי אין כל התנגדות שיתקיים דיון ללא הצבעות.

איל ינון: אני לא רואה מניעה בקיום דיון.

איל ינון: לגבי הצבעה, ציינתי גם בפני אנשי האוצר שפנו אלי וגם בפניך, שאני לא חושב שיש לקיים הצבעות על תנאי, בטח לא בנושאים מהסוג הזה, שלדעתי לא בשלים בשלב הזה להגיע להצבעה בוועדה, אבל דיון בוודאי שאפשר לכנס, בוודאי כשהתכנס פורום כזה גדול, ויש פה על מה לדון בלי שום קשר לבעיה שאני העליתי.

איל ינון: אין שום מניעה לזה.

דוד אזולאי: תודה רבה אדוני.

דוד אזולאי: חברי הכנסת, אני רוצה לשחרר את היועץ המשפטי ונוכל להמשיך את הדיון.

שלי יחימוביץ': אני מבינה שאתה לא מצביע היום.

דוד אזולאי: אני בהחלט מקבל את חוות הדעת השל היועץ המשפטי ואני לא מתכוון להפר אותה.

דוד אזולאי: אדוני  היועץ המשפטי, זמנך חופשי, תודה רבה.

זבולון אורלב: אדוני היושב ראש, אני רוצה להציע שגם הדיון לא יתקיים.

זבולון אורלב: זה זילות בכנסת, זה זילות בוועדת הכנסת, ואני אומר את הדברים על דעתה של חברת הכנסת שלי יחימוביץ ועל דעתו של חבר הכנסת אורי מקלב.

זבולון אורלב: זה זילות בכנסת לקיים דיון בחוק שלא ברור  אם וכאשר תהיה הצבעה על החוק הזה.

זבולון אורלב: זה לא ברור גם כן, שהנוסח המונח המתוקן לפנינו הוא גם יהיה הנוסח שבסופו של דבר יעמוד להצבעה או לדיון כיוון שיכול להיות שעבודת הצוות של הממשלה בכלל יביא לידי שינוי ויעורר כל מיני שאלות, וזה עוד לפני שאני נכנס לעצם השאלה העקרונית, אם אנחנו רוצים להסמיך רשויות מקומיות להטיל מס.

זבולון אורלב: זה חידוש עולמי.

זבולון אורלב: אבל מבחינה פרוצדוראלית, שוועדה כל כך נכבדה תקיים דיון "על ריק", ללחוץ גז בניוטרל, זה דבר שמביא לזילות בעבודת הכנסת.

זבולון אורלב: אני מציע שהכל יהיה בשל, כשהממשלה תגמור את כל העבודה שלה, היא תפנה לכנסת ואנחנו מחויבים לדון.

זבולון אורלב: על מה תדון ?

זבולון אורלב: על ביצה שלא נולדה?

זבולון אורלב: לכן, אני מציע לדחות את הדיון ולא לאפשר אותו כי אני לא יודע על מה אנחנו דנים.

דוד אזולאי: תודה רבה לך אדוני.

דוד אזולאי: חבר הכנסת כרמל שאמה, בבקשה.

כרמל שאמה-הכהן: תודה רבה.

כרמל שאמה-הכהן: אני חושב שאם רוצים לאשר את החוק הזה, אז יש משמעות לחוות הדעת שהונחה בפנינו כי יש באמת בעייתיות בהצעת החוק.

כרמל שאמה-הכהן: אבל כמו שנראה לי, שיש תמימות דעים בוועדה להסיר את הצעת החוק הזאת, אז אפשר להסיר אותה כבר היום ולא צריך לתקן את הכשלים כי האלמנט המשפטי פה הוא לא הבעיה.

כרמל שאמה-הכהן: אנחנו מדברים על המהות - -

זבולון אורלב: חשבתי שאני הכי קיצוני...

דוד אזולאי: אתה מרחיק לכת, חבר הכנסת שאמה.

כרמל שאמה-הכהן: אני אומר את דעתי.

כרמל שאמה-הכהן: אתה מפרש אותה כמרחיקת לכת ואני בסך הכל אומר את דעתי.

זבולון אורלב: אם תביא את זה להצבעה, אני מצביע אתו למרות שאין לי זכות הצבעה.

כרמל שאמה-הכהן: אדוני היושב ראש, אני רואה פה הצעת חוק שהיא על גבול ההזויה.

כרמל שאמה-הכהן: אני הייתי חבר מועצת עיר, בעיר רמת-גן.

כרמל שאמה-הכהן: אני רק חושב לתת לראש העיר שם איזו רשת מס נוספת ביד, זה עלול להיות מאוד לא נעים לתושבים ולעוד כמה גורמים.

כרמל שאמה-הכהן: אני מוכן להצביע נגד הצעת החוק הזאת.

דוד אזולאי: תודה רבה.

דוד אזולאי: חבר הכנסת מקלב, בבקשה.

אורי מקלב: אדוני היושב ראש, כדאי להמשיך את הדיון מכיוון שבכל אופן הגיע פורום רחב, אנשים רבים.

אורי מקלב: אני מבין שחלקם יסכימו עם זה.

אורי מקלב: בסך הכל הרי אין גמירות דעת לדון אפילו בסעיפים שאתה לא יודע מה המסקנה.

אורי מקלב: הרי כל אחד רוצה לדון בסעיף הזה כי הוא רוצה לדעת מה הלאה, מה יהיה בהמשך הענין הזה.

אורי מקלב: לכן, זה לא רק הסדר טוב, זה לא יעיל וזה גם לא מעשי לשבת עכשיו, אולי רק על שם החוק, וגם על זה יש ויכוח גדול.

אורי מקלב: חבל.

דוד אזולאי: תודה רבה.

דוד אזולאי: חבר הכנסת דב חנין, בבקשה.

דב חנין: תודה רבה אדוני.

דב חנין: בהמשך לדברים של חבריי, חברי הכנסת שאני מצטרף אליהם, אני רוצה לומר שלפי הבנתי אין מרחק גדול בין הצעתו של חבר הכנסת שאמה להצעתו של חבר הכנסת אורלב.

דב חנין: בפועל, מה שהוועדה צריכה להחליט היום זה שהצעת החוק, כפי שהיא נמצאת בפנינו, איננה מתאימה לדיון ואנחנו לא הולכים לדון בה.

דב חנין: תתכבד הממשלה ותביא משהו אחר, אז נדון בו כאשר הוא יהיה על שולחננו.

דב חנין: בפועל, הוועדה של הכנסת שדנה בחוקים איננה איזה יום עיון אינטלקטואלי בשאלת מה עושים או מה לא עושים - -

זבולון אורלב: זו לא הצעה לסדר.

דב חנין: בדיוק.

דב חנין: זו לא הצעה לסדר, זו הצעת חוק וצריך להתייחס אליה ברצינות.

דב חנין: ככל הנראה, ההצעה הזאת איננה מאפשרת...

זבולון אורלב: אולי תציע להפוך את הצעת החוק להצעה לסדר.

דוד אזולאי: זה רעיון שצריך לחשוב עליו....

דוד אזולאי: נציגי משרד האוצר, נציגי משרדי הממשלה בכלל, מישהו רוצה להביע דעה בענין?

דוד אזולאי: בבקשה, שרון.

שרון גמבשו: הנחנו את הצעת החוק בשנה שעברה במסגרת חוק ההסדרים לשנים 2009,2010.

שרון גמבשו: אני חושב שבמידה מסוימת יכול להיות שזה קצר בתקשורת שלנו.

שרון גמבשו: אולי אנחנו לא הצלחנו להעביר את המסר של למה נועדה הצעת החוק הזאת.

שרון גמבשו: לכן, אני חושב שהדיון היום נדרש כדי שנוכל להבהיר את המצב.

שרון גמבשו: היה דיון אחד או שניים בשנה שעברה.

שרון גמבשו: אני חושב שאז הצגנו את הדברים וההצבעה, בסופו של דבר, היתה לא מטעמים מאוד ברורים בוועדה, מהתנגדויות מאוד ספציפיות, מסיבות כאלה ואחרות, כפי שאמר יו"ר הוועדה, בסופו של דבר הוחלט לא להצביע, ולכן - -

שלי יחימוביץ': אולי טעיתם כשהכנסתם את זה לחוק ההסדרים?

שלי יחימוביץ': אם הייתם מעבירים את זה בחקיקה רגילה - -

שרון גמבשו: תני לי להשלים את דבריי: לא היתה הצבעה, בסופו של דבר, מטעמים שונים.

שרון גמבשו: לכן, כשטען פה היועץ המשפטי של הכנסת שלא הגשנו הצעת חוק מתוקנת בהתאם לטענות שעלו פה בשנה שעברה, זה אולי לא בדיוק משקף את המציאות כי לא היו טענות ספציפיות שיכולנו להתייחס אליהן.

שרון גמבשו: לגופו של ענין, הצעה דומה הונחה על שולחן הממשלה במסגרת חוק ההסדרים לשנים 2011,2012, כאשר אנחנו, כממשלה, מעדיפים לסיים את החקיקה שפוצלה בשנה שעברה וכרגע נמצאת בהליך של חקיקה ממשלתית רגילה.

שרון גמבשו: אולי על רגל אחת לומר מילה למה מיועדת החקיקה הזאת, למרות שהדברים נאמרו בעבר הייתי רוצה, ברשותכם, לומר כמה דברים - -

שלי יחימוביץ': רגע, זה אומר שאנחנו כן פותחים דיון?

דוד אזולאי: לא, אנחנו לא פותחים דיון.

זבולון אורלב: בוועדת החינוך זה לא היה עובר.

זבולון אורלב: הם מנצלים את טוב לבך.

דוד אזולאי: חבר הכנסת אורלב, אתה תכף תשמע את דעתי בענין הזה ותבין את ההתלבטויות שלי.

דוד אזולאי: אני את שלי עוד לא אמרתי.

דוד אזולאי: רציתי לשמוע אתכם, אתם בסך הכל עוזרים לי, אז אנא מכם.

שרון גמבשו: אם לא מתכוונים לפתוח את זה לדיון, אני לא אפתח דיון.

שרון גמבשו: אני רק רציתי לומר את העיקרים, למה היתה כוונת המשורר.

דוד אזולאי: אני מבקש להתייחס לחוות הדעת כי מחובתכם להתייחס.

שרון גמבשו: חוות הדעת הונחה על שולחנכם וגם על שולחננו, כפי שאתם יודעים, רק היום.

שרון גמבשו: לכן, התייחסות מסודרת אנחנו לא יכולים לתת.

שרון גמבשו: הפנינו את זה ליועץ המשפטי לממשלה, שנתן את ברכתו.

שרון גמבשו: הרי כפי שאתם יודעים, התהליך הזה התחיל בחוק ההסדרים 2009,2010 - -

דב חנין: אבל גם היועץ המשפטי לממשלה לא מצליח לקרוא את חוק ההסדרים כולו.

שרון גמבשו: כפי שאתם יודעים, היועץ המשפטי לממשלה הוא הראשון שרואה את הנוסח הסופי שיוצא מבית מדרשו של משרד האוצר - -

זבולון אורלב: אנחנו רוצים להבהיר לך שהוא לא מחייב.

זבולון אורלב: יש הפרדת רשויות.

שרון גמבשו: חבר הכנסת אורלב, אני מתאר מצב עובדתי ותהליך.

שרון גמבשו: בתוך התהליך - -

דב חנין: אתה דייקת בדבריך.

דב חנין: אמרת שהוא רואה את חוק ההסדרים, הוא לא קורא אותו.

שלי יחימוביץ': - -

שרון גמבשו: חבר הכנסת חנין, אפשר לתאר את זה בצורה צינית.

שרון גמבשו: אני חושב שכבודו של היועץ המשפטי לממשלה במקומו מונח.

שרון גמבשו: החוברת נשלחת ליועץ המשפטי זמן רב לפני הדיון אתו, ומתקיים דיון מעמיק.

שרון גמבשו: גם היום, למרות הזמן הקצר, הספקנו לדבר עם המשנה ליועץ המשפטי לממשלה, שרית דנה, שכמובן אישרה את הנוסח גם ב-2009 וגם השנה.

שרון גמבשו: לשיטת היועץ המשפטי לממשלה החוק הזה תקין וסביר, ואפשר לתת דוגמאות נוספות לחקיקות מסגרת שהיו רק לאחרונה, כבדות לא פחות, כמו למשל אזורי עדיפות לאומית, שהסמיך את הממשלה למלא אותו בתוכן.

שרון גמבשו: אנחנו, ברמה המהותית, חושבים שיש אפשרות והיה בעבר - -

זבולון אורלב: זה הפוך.

זבולון אורלב: אתה לא גובה מסים, אתה נותן לישוב ולא לוקח.

שרון גמבשו: חבר הכנסת אורלב, גם במצב הנוכחי אנחנו לא ממציאים יש מאין.

שרון גמבשו: גם היום תפקידן של הרשויות המקומיות, על פי פקודת העיריות, פקודה ישנה, מנדטורית, מי שאמור לבצע פיתוח בתחומי הרשות המקומית זאת הרשות המקומית בעצמה.

שרון גמבשו: ואיך היא עושה את זה?

שרון גמבשו: באמצעות אגרות והיטלים רק שהיום זה נעשה באמצעות מסים שנקראים חוקי עזר מקומיים.

שרון גמבשו: מחר בבוקר - -

דוד אזולאי: בהשתתפות המדינה.

שרון גמבשו: לא, הסיפור של הפיתוח, מיסי סלילה וניקוז וכולי נעשים על ידי הרשויות המקומיות, ובמקרה שהן לא מסוגלות הנדסית או לא מסוגלות מבחינה כלכלית, המדינה נכנסת בנעליהן אבל היא לא זו שגובה את הכסף.

שרון גמבשו: היא המבצעת והיא גובה את הכסף מהציבור.

קריאה: לא במוסדות ציבור.

שרון גמבשו: מוסדות ציבור זאת התייחסות מיוחדת ואני אוכל להרחיב עליה.

שרון גמבשו: אני חושב שזה סגמנט בתוך כל התהליך.

אריה ביבי: זה לדיון.

שרון גמבשו: נכון.

שרון גמבשו: לגופו של ענין, אנחנו לא ממציאים פה מס שלא קיים.

שרון גמבשו: אנחנו מעבירים אותו מהירארכיה חוקית אחת, זאת השאיפה, זאת הבקשה, להירארכיה חוקית אחרת.

אריה ביבי: זה לא נכון.

זבולון אורלב: למדתי אזרחות ולמדו אותי שיש הבדל מהותי בין היטל למס אבל אני לא רוצה להיכנס לדיון.

זבולון אורלב: בהיטל אתה צריך להראות מס.

זבולון אורלב: במס אתה לא צריך להראות מס.

שרון גמבשו: גם כאן יהיה קשר ישיר בין מקורות ושימושים.

דוד אזולאי: תודה רבה רבותי.

דוד אזולאי: אני רוצה להגיד את דברי.

דוד אזולאי: אני מודה שקיבלתי את חוות הדעת הבוקר, עם כניסתי לבנין, כאשר ידעתי עליה כבר לפני כן אבל לא ידעתי מה הולך להיות כתוב בה.

דוד אזולאי: בכל זאת, למען הסר ספק, ביקשתי לקבל חוות דעת כתובה.

דוד אזולאי: כשראיתי את חוות הדעת עמדה בפני הברירה לקיים את הדיון הזה, כפי שעיניכם רואות או להרים טלפונים לכולם ולהגיד: חבר'ה, תישארו בבית ואל תבואו כי חסתי על זמנם של האנשים.

דוד אזולאי: ובכל זאת, החלטתי לקיים את הדיון על מנת שכולם יהיו שותפים להתלבטויות שאני התלבטתי.

דוד אזולאי: יחד עם זאת, אני לא יכול כיושב ראש ועדה להתעלם, ואמרתי את זה לאנשי משרד האוצר ואני אומר זאת פה, לפרוטוקול, אני לא יכול להתעלם מהסעיף האחרון של היועץ המשפטי לכנסת שאומר: "אשר על כן, אני ממליץ בפני הוועדה שלא לאשר את הנוסח שהציעה הממשלה, וזאת עד לתיקונו בהתאם לעקרונות החקיקה המקובלים ומתן מענה לקשיים המשפטיים והעובדתיים שמעלה הצעת החוק בנוסחה הנוכחי.

דוד אזולאי: " אני אומר שאני לא חייב לקבל את חוות הדעת של היועץ המשפטי לכנסת, אבל אני לא יכול להתעלם ממנה.

דוד אזולאי: קיום דיון עכשיו, במצב הזה, זה להתעלם מחוות הדעת של היועץ המשפטי לכנסת, ואת זה אני לא מתכוון לעשות.

דוד אזולאי: לכן, אני בהחלט מצטרף לדעת חבריי ואנחנו נפסיק את הדיון.

דוד אזולאי: אני פונה למשרד האוצר ולכל המשרדים הנוגעים בדבר: אנא מכם, תגיעו להבנות, הביאו לנו נוסח מתוקן.

דוד אזולאי: ברגע שיהיה נוסח מתוקן ותהיה חוות דעת שנוכל לקיים את הדיון הזה, אני מודיע לכם שייקבע דיון מיד.

דוד אזולאי: גם בפגרה נוכל לקיים דיון והצבעה.

דוד אזולאי: אני מודה לכולם ומתנצל.

דוד אזולאי: תודה.

דוד אזולאי: חודש טוב לכולם.